Марта Кубишова

**Марта Кубишова** (Marta Kubišová&nbsp;*1. новембер 1942 Чешске Будейовице) — чешска спѣвачка, триразова витязька читательской анкеты *[[Златый славик]]* часописа *Mladý svět*.

## Биография
Родила ся 1. новембра 1942 в Чешскых Будейовицях в родинѣ дохтора-интернисты. Року 1952 родина переселила ся в Подебрады. Ту закончила гимназию. Аматерско спѣвала з мѣстным купельовым променадным оркестром. Три рокы (1959–1962) робила в скларнях и усиловала ся достати рекомендации на вступну бесѣду до высшой школы, жебы могла штудовати медицину, але не достала. Нагодов натрафили на инзерат в новинцѣ, же в театрѣ *Стоп* в Пардубицях выголошеный конкурз, попробовала свое щастя — и удало ся. Сезон 1962–1963 выступовала в том театрѣ. Року 1963 зыскала ангажман в театер *Алфа* в Плзни, а року 1964 — в театер *Рококо* в Празѣ. Тут в децембрѣ 1965 первый раз зышла ся з Геленов Вондрачковов и Вацлавом Нецкаржом в едной постановцѣ. 

Року 1966 на фестивалу Братиславска Лира в дуету з Геленов Вондрачковов зыскали стрѣберну Братиславску Лиру. Року 1967 уже  индивидуално зыскала золоту Братиславску Лиру.

По оккупации Чехословакии войсками Варшавского договора (1968) Мартина спѣванка *Молитва про Марту* в сполоченствѣ брала ся за свого рода протест. В читательской анкетѣ *[[Златый славик]]* од часописа *Mladý svět* Марта Кубишова три раз достала тот  почестный титул (1966, 1968, 1969). Але року 1969 награду перебрала уже не публично, а лем за дверима кабинета редакции.
Часы ся змѣнили: в фебруарѣ року 1970 Прагоконцерт зоз фалшованыма «доказами» заказав Мартѣ Кубишовой умѣлецку чинность.

Первый публичный выступ Марты Кубишовой одбыв ся аж по 19 роках, коли на дозволеном митингу (10. децембер 1988) з нагоды 40-роча выголошѣня Декларации людскых прав заспѣвала державну гимну. А первый властный концерт, котрый значив обновлѣня умѣлецкой чинности мала, аж по 20 роках, в пражском палацу Луцерна (2. юн 1990), де ей была официално передана и награда *[[Златый славик]]*. Позднѣйше вышло на яво, же року 1970 в анкетѣ часописа *Mladý svět* зыскала тот титул четвертый раз, але коммунистичны власти не дозволили тото огласити.  

Марта Кубишова заграла тыж з успѣхом в даколькох филмах и музикалах. Од року 1998 стало выступуе в Театрѣ Унгелт в Празѣ. 

## Золоты дѣти
 
1. новембра 1968 взникло популарне трио Golden Kids (Гелена Вондрачкова, Марта Кубишова, Вацлав Нецкарж). Вшыткы трое были на вершинѣ свого умѣлецкого выкону, принесли много новаторства, главнѣ в комбинации танця и спѣву. Выступовали з великым успѣхом дома и в заграничу. Зыскали восторженны одзывы од критикы. Але зачатком року 1970 трио перестало выступовати з причины заказу умѣлецкой чинности Марты Кубишовой.

## Сполоченска активность
Активно участнила ся в сполоченскых протестах Пражской яри. 

В роках 2012–2014 выступала в концертах на подпору людскых прав в КНР.

Членка справы Надации на охрану звѣрят.

## Приватный живот
Младшый брат Марты Кубишовой року 1968 емигровав до Канады и жие там доднесь. Року 1969 оддала ся за режиссера Яна Ньемца. По заказѣ умѣлецкой чинности мусѣла живити ся як проста неквалификована роботничка: лѣпила мѣщушкы на пакованя бавок. Тяжко переживала драматичны змѣны. Року 1971 пережила потрат и клиничну смерть. Року 1972 розвела ся, а бывшого мужа принутили емигровати. Року 1974 оддала ся за режисера Яна Моравця. Року 1979 им ся родила дѣвочка Катка.

## Конець спѣвачской карьеры
Марта Кубишова рѣшила закончити свои спѣвачскы выступлѣня. 16 марца 2016 выступила в Театрѣ Унгелт з програмов *Послѣдный рецитал*, а на 1. новембер 2017, на свое 75-лѣтя анонсовала свой выступ з тов програмов,  послѣдный в своей спѣвачской карьерѣ.

## Оцѣнѣня
* 1995  — медалия *За заслугы* з рук президента Вацлава Гавла
* 2002 — Святовацлавска награда
* 2012 — рыцарька Французской Честной легии
* 2015 — Дама чешской културы — оцѣнѣня и титул од Министерии културы Чешской републикы.

## Жерела
* Adam Georgiev. Chytat slunce. Vyd. naklad. Petrklíč. 1997. .
* Michal Herzán, Václav Budinský. Divadlo Rokoko. Vyd.Victory. Most, 1998.
* Luboš Nečas. Marta Kubišová – Asi to tak sám Bůh chtěl. Vyd. nakl. Ikar, 2005. .

## Одказы
* Биография
* Дискография
* Marta Kubišová: Víc Nechtěl By Snad Ani D'Artagnan (видео)
* Фан группа Marta Kubišová (Facebook)

## Референции

Катеґорія:Співаци
Катеґорія:Артисты театра
Катеґорія:Филмовы артисты
Катеґорія:Жыючі люде